游仰山謁小釋迦塔訪孚惠二王遺蹟贈長老混融
作者：范成大
朝代：宋

paragraphs: 堵田溪淵清洄洄，梅洲問路寒雲堆。
連空磴道虬尾滑，竹輿直上無梯階。
蒼官來迎夾道立，相逢無言心眼開。
翠微中斷雪磵吼，兩耳不辦供喧豗。
林間靜極成斷相，政要萬壑號風雷。
山如蓮盆繞金地，龍官避席餘蒼崖。
祖師抱膝坐古塔，大禪海浪翻天來。
騰空狡獪我未暇，拄杖踏濕撞莓苔。
問龍亦借一席地，解包聽雨眠西齋。
當年公案忌錯舉，神通佛法同坑埋。
混融庵中的的意，笑我舌本空崔巍。
茲事且置飽喫飯，稊田米賤如黄埃。